Villarreal CF
Villarreal Club de Fútbol, S.A.D. on Hispaania jalgpalliklubi. Klubi on asutatud 10. märtsil 1923. Alates hooajast 2013–2014 mängib Villarreal Hispaania kõrgliigas La Liga. Villarreali parim koht Hispaania kõrgliigas on teine, mis saavutati hooajal 2007–2008. Aastatel 2000–2012 ei langenud Villarreal kordagi Hispaania kõrgliigast välja. Esimest korda jõuti Hispaania kõrgliigasse hooajal 1998–1999. UEFA Meistrite Liiga hooajal 2005–2006 jõudis Villarreal poolfinaali, kus kaotati kahe mängu kokkuvõttes Inglismaa klubile Arsenal tulemusega 0:1. Esimese suure tiitli võitis Villarreal 2021. aastal, kui UEFA Euroopa Liiga finaalis alistati Inglismaa klubi Manchester United. Klubi kodustaadion on El Madrigal, mis asub Vila-realis Castellóni provintsis. Staadion mahutab 23 500 pealtvaatajat. Villarreali naiskond mängib Hispaania naiste jalgpalli kõrgliigas Primera División Femenina de Fútbol.